**14**

Na podlagi 119. člena Zakona o skupnih temeljih sistema plač v javnem sektorju (Uradni list RS, št. 95/24), 7. člena Uredbe o plačah direktorjev v javnem sektorju (Uradni list RS, št. 68/17, 4/18, 30/18, 116/21, 180/21, 29/22, 89/22, 112/22, 157/22, 25/23, 64/23, 79/23, 95/24 – ZSTSPJS, 96/24 in 99/24) in 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_\_\_\_\_\_ sprejel

**S K L E P**

**o soglasju za izplačilo dela plače za redno delovno uspešnost direktorice**

**javnega zavoda Mladinski center Nova Gorica za leto 2024**

Mestni svet Mestne občine Nova Gorica daje soglasje za izplačilo dela plače za redno delovno uspešnost direktorice javnega zavoda Mladinski center Nova Gorica za leto 2024, v višini 1.581,22 EUR bruto.

Svet zavoda je redno delovno uspešnost direktorice skladno s Pravilnikom o merilih za ugotavljanje delovne uspešnosti direktorjev oseb javnega prava s področja športa in mladinske dejavnosti (Uradni list RS, št. 81/06 in 95/24 – ZSTSPJS) ovrednotil v skupni višini 80 odstotnih točk.

Za izplačilo redne delovne uspešnosti se nameni 5% letnih sredstev za osnovno plačo direktorice.

Direktorici javnega zavoda Mladinski center Nova Gorica se del plače za redno delovno uspešnost za leto 2024 izplača v letu 2025.

Ta sklep velja takoj.

Številka: 609-32/2024

Nova Gorica, dne Samo Turel

ŽUPAN

Slika, ki vsebuje besede besedilo, pisava, posnetek zaslona, oblikovanje

Vsebina, ustvarjena z umetno inteligenco, morda ni pravilna.Številka: 609-32/2024-20

Nova Gorica, dne 25. aprila 2025

O B R A Z L O Ž I T E V

**1. Pravni temelj**

Pravni temelji za sprejem Sklepa o soglasju za izplačilo dela plače za redno delovno uspešnost direktorice Javnega zavoda Mladinski center Nova Gorica za leto 2024:

* Zakon o skupnih temeljih sistema plač v javnem sektorju (Uradni list RS, št. 95/24; v nadaljevanju: ZSTSPJS), ki v 119. členu določa, da se do 1. januarja 2026 za izplačevanje delovne uspešnosti za javne uslužbence v plačnih skupinah od B do K uporabljajo določbe prve in druge alineje 21. člena in od 22. do 22.e člena Zakona o sistemu plač v javnem sektorju, določbe od 27. do 34. člena in Priloga 2 Kolektivne pogodbe za javni sektor (Uradni list RS, št. 57/08, 23/09, 91/09, 89/10, 89/10, 40/12, 46/13, 95/14, 91/15, 21/17, 46/17, 69/17, 80/18, 136/22 in 12/24), Uredba o delovni uspešnosti iz naslova povečanega obsega dela za javne uslužbence (Uradni list RS, št. 53/08, 89/08 in 175/20), 7. člen Uredbe o plačah direktorjev v javnem sektorju (Uradni list RS, št. 68/17, 4/18, 30/18, 116/21, 180/21, 29/22, 89/22, 112/22, 157/22, 25/23, 64/23 in 79/23) ter pravilniki, izdani na podlagi tretjega odstavka 22.a člena ZSPJS;
* *Zakon o sistemu plač v javnem sektorju* (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18, 204/21, 139/22, 38/24, 48/24 – odl. US in 95/24 – ZSTSPJS; v nadaljevanju: ZSPJS), ki v prvem odstavku 22. člena določa, da skupen obseg sredstev za plačilo redne delovne uspešnosti znaša najmanj 2% in ne več kot 5% letnih sredstev za osnovne plače in da se skupen obseg sredstev za redno delovno uspešnost za plačilo ravnateljev, direktorjev in tajnikov oblikuje in izkazuje ločeno, v 22.a členu pa določa, da del plače za redno delovno uspešnost pripada javnemu uslužbencu, ki je v obdobju, za katerega se izplačuje, pri opravljanju svojih rednih delovnih nalog dosegel nadpovprečne delovne rezultate; da ta del plače lahko letno znaša največ dve osnovni mesečni plači javnega uslužbenca, pri čemer se kot osnova upošteva višina osnovne plače javnega uslužbenca v mesecu decembru preteklega leta; da se ta del plače za delovno uspešnost izplača najmanj dvakrat letno, razen če ni s kolektivno pogodbo ali z aktom, izdanim na podlagi zakona, urejeno drugače, ter da višino dela plače za redno delovno uspešnost ravnateljev, direktorjev in tajnikov določi organ, pristojen za njihovo imenovanje, na podlagi meril, ki jih določi minister;
* *Uredba o plačah direktorjev v javnem sektorju* (Uradni list RS, št. 68/17, 4/18, 30/18, 116/21, 180/21, 29/22, 89/22, 112/22, 157/22, 25/23, 64/23, 79/23, 95/24 – ZSTSPJS, 96/24 in 99/24, v nadaljevanju: Uredba), ki v prvem odstavku 7. člena določa, da se direktorjem v javnih zavodih, javnih agencijah, javnih skladih in drugih osebah javnega prava, del plače za redno delovno uspešnost, v okvirjih, ki jih določa zakon, izplačuje enkrat letno na podlagi poslovnega poročila, in sicer za redno delovno uspešnost v preteklem letu, ter da ustanovitelj, skladno s tretjim odstavkom 7. člena izda soglasje za izplačilo dela plače za delovno uspešnost;
* *Pravilnik o merilih za ugotavljanje delovne uspešnosti direktorjev na področju športa in mladinske dejavnosti* (Uradni list RS, št. 81/06 in 95/24 – ZSTSPJS; v nadaljevanju: Pravilnik), ki določa merila za ugotavljanje delovne uspešnosti direktorjev oseb javnega prava na področju športa in mladinskih dejavnosti in izračun dela plače za delovno uspešnost direktorja;
* Statut Mestne občine Nova Gorica (Uradni list RS, št. 13/12, 18/17 in 18/19), ki v 19. členu določa, da mestni svet odloča o zadevah, ki jih določa zakon.

**2. Razlogi in cilji, zaradi katerih je sklep potreben**

V skladu z Uredbo morajo sveti javnih zavodov pri odločanju o višini dela plače za redno delovno uspešnost pridobiti soglasje ustanovitelja.

Višina dela plače za redno delovno uspešnost se, skladno s Pravilnikom (2., 6., 7., 8. člen), določi na podlagi naslednjih meril:

* **Izpolnitev letnega programa** dela po obsegu in strukturi, določeni za uresničevanje javnega interesa na področju mladinske dejavnosti, ki ga potrdi svet zavoda (v višini do 30% skupnega deleža) se ovrednoti po naslednjih merili:

|  |  |
| --- | --- |
| Merilo uspešnosti | Višina % priznane uspešnosti |
| 116% ali večja izpolnitev letnega programa dela | 30% |
| od 111% do 115% izpolnitev letnega programa dela | 25% |
| od 106% do 110% izpolnitev letnega programa dela | 20% |
| do 101% do 105% izpolnitev letnega programa dela | 15% |
| do 98% do 100% izpolnitev letnega programa dela | 10% |
| do 95% do 97% izpolnitev letnega programa dela | 5% |

* **Finančni rezultat poslovanja** (v višini do 30% skupnega deleža) se ovrednoti po naslednjih merilih (delež presežka prihodkov nad odhodki v razmerju do prihodkov):

|  |  |
| --- | --- |
| Merilo uspešnosti | Višina % priznane uspešnosti |
| delež presežka nad 3,1% | 30% |
| delež presežka nad 2,4% do vključno 3,1% | 25% |
| delež presežka nad 1,7% do vključno 2,4% | 20% |
| delež presežka nad 1,0% do vključno 1,7% | 15% |
| delež presežka nad 0,3% do vključno 1% | 10% |

* **Kakovost in strokovnost pri izvajanju letnega programa dela** (v višini do 40% skupnega deleža) se ovrednoti po naslednjih merilih:

|  |  |
| --- | --- |
| Merilo uspešnosti | Višina % priznane uspešnosti |
| vzpostavljen sistem spremljanja kakovosti izvajanja letnega programa dela | 10% |
| vzpostavljen sistem spremljanja zadovoljstva in interesov mladih za programe s področja mladinskega dela | 10% |
| zagotavljanje pluralnega programa mladinskega dela (neformalno učenje in usposabljanje mladih za mladinsko delo, prostovoljno mladinsko delo,..) | 10% |
| Programi mladinskega centra presegajo lokalni oziroma občinski okvir | 10% |

Presojo o upravičenosti do uspešnosti poda svet zavoda.

Direktorju pripada del plače za delovno uspešnost, če izpolni posamezno merilo. Doseženi odstotki iz 1., 2. in 3. alineje se seštevajo. Višina dela plače za delovno uspešnost se izračuna tako, da se dobljeni odstotki pomnožijo z višino dveh osnovnih plač direktorja.

Direktor ni upravičen do dela plače iz naslova delovne uspešnosti, če v ocenjevalnem obdobju:

* javni zavod posluje z izgubo,
* direktor ne zagotovi izvedbe sklepov in ukrepov oziroma v roku ne odpravi pomanjkljivosti, ki jih ugotovi Inšpektorat Republike Slovenije za šolstvo in šport ali Računsko sodišče Republike Slovenije,
* javni zavod dobi negativno mnenje računskega sodišča Republike Slovenije, ki se nanaša na čas trajanja mandata direktorja,

-     javni zavod ni dosegel vsaj 95% izpolnitve letnega programa dela.

Redna delovna uspešnost se v skladu z določbami ZSPJS in določbami Kolektivne pogodbe za javni sektor (Uradni list RS, št. 57/08, 23/09, 91/09, 89/10, 89/10, 40/12, 46/13, 95/14, 91/15, 21/17, 46/17, 69/17, 80/18 in 136/22) izplača v enkratnem znesku na podlagi poslovnega poročila za leto 2024.

ZSPJS v 22. členu določa, da skupen obseg sredstev za plačilo redne delovne uspešnosti znaša najmanj 2% in ne več kot 5% letnih sredstev namenjenih za osnovno plačo in da se skupen obseg sredstev za redno delovno uspešnost direktorjev izkazuje ločeno. Redna delovna uspešnost se jim lahko določi v višjem obsegu, kot so za ta namen zagotovljena sredstva v skladu s kolektivno pogodb za javni sektor, pod pogojem, da višji obseg ne posega v obseg sredstev za redno delovno uspešnost javnih uslužbencev, in pod pogojem, da so sredstva za ta namen zagotovljena.

**3. Ocena stanja na področju, ki ga sklep ureja in poglavitne rešitve**

Javni zavod Mladinski center Nova Gorica je dne 26. 2. 2025 Mestni občini Nova Gorica posredoval sprejeto Letno poročilo javnega zavoda Mladinski center Nova Gorica za leto 2024, ki ga je zaključil s presežkom prihodkov nad odhodki v višini 5.185,39 EUR. Poročilo je sprejel svet zavoda na seji dne 18. 2. 2025.

Javni zavod je redno prejemal finančne prilive tako s strani občine kot države, na drugi strani pa brez zamika izpolnjeval vse finančne obveznosti tako do zaposlenih kot do dobaviteljev.

Občinska uprava Mestne občine Nova Gorica je v skladu z 10. odstavkom 58. člena Zakona o izvrševanju proračunov Republike Slovenije za leti 2025 in 2026 (Uradni list RS, št. 104/24 in [17/25](https://www.uradni-list.si/glasilo-uradni-list-rs/vsebina/2025-01-0586) – ZFO-1E) dne 3. 3. 2025 izdala soglasje k Letnemu poročilu Javnega zavoda Mladinski center Nova Gorica za leto 2024.

Svet zavoda Mladinski center Nova Gorica je dne 25. 4. 2025 posredoval Mestni občini Nova Gorica priloženo vlogo za izdajo soglasja za izplačilo dela plače za redno delovno uspešnost direktorici, v kateri je navedena utemeljitev izplačila dela plače za delovno uspešnost na podlagi meril, določenih s Pravilnikom pristojnega ministra. Iz vloge je razvidno, da je Svet zavoda javnega zavoda Mladinski center Nova Gorica odločil, da:

* je direktorica Javnega zavoda Mladinski center Nova Gorica dosegla 80 % vrednosti meril za ugotavljanje dela plače za delovno uspešnost (ocenjevalno obdobje: od 1. 1. 2024 do 31. 12. 2024),
* se direktorici Javnega zavoda Mladinski center Nova Gorica izplača 5 % letnih sredstev namenjenih za osnovno plačo direktorice za obdobje 1. 1. 2024 do 31. 12. 2024 v višini 1.581,22 EUR bruto za redno delovno uspešnost.

Na podlagi ovrednotene delovne uspešnosti direktorice, ki jo je pripravil svet zavoda in je bila posredovana Oddelku za družbene dejavnosti dne 25. 4. 2025, je redna delovna uspešnost direktorice za leto 2024 določena po posameznih merilih iz Pravilnika, ki so ovrednotena v naslednjih odstotkih:

* izpolnitev letnega programa – 30%
* finančni rezultat poslovanja – 10%
* kakovost in strokovnost pri izvajanju letnega programa dela – 40%.

Program dela za leto 2024 je bil izveden v okviru načrtovanega, v okviru obstoječe kadrovske zasedbe in v okviru sredstev načrtovanih v finančnem načrtu. Pogodbene obveznosti, financirane s strani mestne občine so bile realizirane in cilji doseženi.

Izvedeni programi so dosegli širšo populacijo, mlade, otroke, odrasle in tudi starejše oziroma celotno lokalno skupnost in tudi druge skupnosti ter širšo javnost, tudi čezmejno.

Dejavnosti Mladinskega centra Nova Gorica z e-hišo, hišo poskusov so prispevale k uresničevanju velikega dela smernic in ukrepov, ki jih na področju mladinskega sektorja predpisujejo nacionalne in evropske strategije, predvsem pa so z izvedenim programom ponudili priložnost za izpolnjevanje zaznanih potreb v našem okolju.

Glavni cilji v letu 2024 so bili: posredovanje znanja in opolnomočenje mladih za njihov osebnostni razvoj, aktivno vključevanje v družbo ter ustvarjanje okolja za lažje in hitrejše doseganje socialne in ekonomske avtonomije mladih. Delo in pozornost javnega zavoda sta v skladu s smernicami Resolucije nacionalnega programa za mladino 2013-2022 (ReNPM13-22), smernicami Posveta mladinskega sektorja, potrebami in povpraševanjem lokalne skupnosti usmerjena v izobraževanje, zaposlovanje, vlaganje v znanost, spodbujanje podjetništva, stanovanjsko politiko, politiko informiranja, ustvarjanje ustreznih pogojev za celostno zdravje in dobro počutje mladih, aktivno državljanstvo, učno mednarodno mobilnost, participacijo mladih, podporo mladinskemu organiziranju ter skrbi za prepoznavanje kulture kot temelja splošne izobrazbe.

Na podlagi zapisanega je svet javnega zavoda določil, da se direktorici javnega zavoda vsi kriteriji iz Pravilnika ovrednotijo v skupni višini 80 % vrednosti meril za ugotavljanje dela plače za redno delovno uspešnost. Izpolnjeni so vsi pogoji določeni v 13. členu Pravilnika o merilih za ugotavljanje delovne uspešnosti direktorjev na področju športa in mladinske dejavnosti.

V 22.a členu ZSPJS je določeno, da del plače za redno delovno uspešnost pripada javnemu uslužbencu, ki je v obdobju, za katerega se izplačuje, pri opravljanju svojih rednih delovnih nalog dosegel nadpovprečne rezultate; da ta del plače lahko letno znaša največ dve osnovni mesečni plači javnega uslužbenca, pri čemer se kot osnova upošteva višina osnovne plače javnega uslužbenca v mesecu decembru preteklega leta. Ob upoštevanju navedenega bi direktorici pripadal maksimalni znesek izplačila 5.343,12 EUR (2.671,56 EUR mesečna osnovna plača).

Pri izračunu je potrebno upoštevati doseženo višino (v odstotkih) delovne uspešnosti, ki v konkretnem primeru znaša 80%. To pomeni, da bi direktorici pripadalo 4.274,50 EUR bruto dohodka (5.343,12 x 80% = 4.274,50 EUR), vendar je pri določitvi višine delovne uspešnosti treba upoštevati tudi omejitve določene v 22. členu ZSPJS, ki določa, da skupen obseg sredstev za plačilo redne delovne uspešnosti znaša najmanj 2% in ne več kot 5% letnih sredstev za osnovne plače. To v konkretnem primeru pomeni izplačilo v višini med 632,49 EUR (2%) in 1.581,22 EUR (5%).

Pri izračunu letne mase se upošteva osnovna plača, na podlagi uvrstitve v plačni razred za obdobje prvih petih mesecev (od 1. 1. 2024 do 31. 5 2024) v znesku, skladno s takrat veljavno plačno lestvico, ter povečanje osnovne plače za obdobje od 1. 6. 2024 do 31. 12. 2024, skladno z uskladitvijo vrednosti plačnih razredov plačne lestvice.

Izračun: (2.584,71 EUR x 5 x 5 %) + (2.671,56 EUR x 7 x 5 %) = 1.581,22 EUR

Sprejem predlaganega sklepa ne pomeni dodatnih finančnih obveznosti za proračun Mestne občine Nova Gorica, saj so sredstva vključena v Program dela in finančni načrt dela javnega zavoda Mladinski center Nova Gorica za leto 2025..

Iz priložene dokumentacije je razvidno, da so izpolnjeni vsi pogoji in da je podaja soglasja utemeljena.

**Mestnemu svetu Mestne občine Nova Gorica predlagamo, da predloženo gradivo obravnava in sprejme predlagani sklep.**

Pripravila:

mag. Robert Cencič Samo Turel

višji svetovalec za družbene dejavnosti ŽUPAN

mag. Marinka Saksida

vodja Oddelka za družbene dejavnosti

PRILOGA: Sklep Sveta zavoda Mladinski center Nova Gorica, št. 11/2025 z dne 24. 4. 2025